《雨渡汾关却寄太原音信》
清代·张九镡

长夏阴凉曙色分，山关南去傍横汾。津临雀鼠常疑雨，岳近蛟横半作云。

京国衣冠犹绕梦，天涯昆弟惜离群。息肩早慰高堂望，北顾音书几日闻。

作者简介：（1719—1799）湖南湘潭人，字竹南，号蓉湖。乾隆四十三年进士，官翰林院编修，时年已六十，馆中以耆宿相推。平时闭户著书，于群经多所辨證。有《笙雅堂集》。